# **DECIZIA ETAPEI DE ÎNCADRARE**

## Nr. 00 din 10.08.2023

Ca urmare a solicitării de emitere a acordului de mediu adresate de **UNGUR RAMONA** în calitate de reprezentant al **SC DB5 LIGHT THREE SRL**, cu sediul în mun. Bucureşti, Sector 1, nr.8, bl.6, ap. 2A+B, înregistrată la APM Sălaj cu nr. 4170 / 17.05.2023, în baza:

- **Legii nr. 292/2018** privind evaluarea impactului anumitor proiecte publice şi private asupra mediului, și a

* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de **29.06.2023**, că proiectul: **” CONSTRUIRE CENTRALĂ ELECTRICĂ FOTOVOLTAICĂ, ANEXE ŞI ÎMPREJMUIRE ŞI RACORDARE SEN”**, propus a fi amplasat în loc. Jibou, zona Ciglentir, nr. F.N, jud. Sălaj,

**nu se supune evaluării impactului asupra mediului și nu se supune evaluării impactului asupra corpurilor de apă.**

Justificarea prezentei decizii:

Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

Proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, anexa nr. 2, **pct.3, lit. a.) instalaţii industriale pentru producerea energiei electrice, termice şi a aburului tehnologic, altele decât cele prevăzute în anexa nr.1 şi pct.10, lit. b) proiecte de dezvoltare urbană, inclusiv construcţia centrelor comerciale şi a parcărilor auto publice**

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză;

- prezenta solicitare a fost mediatizată prin publicare anunţ în ziarul Graiul Sălajului, afişare şi înregistrare anunţ la sediul Primăriei **comuna Românaşi**, precum şi la sediul şi pe pagina de internet a APM Sălaj, iar proiectul de Decizie etapă de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

**b) Caracteristicile proiectului:**

**b1)** **dimensiunea şi concepţia întregului proiect:**

Proiectul Centralei Fotovoltaice are drept obiectiv principal producerea energiei electrice din surse regenerabile de energie, utilizând ca sursă primară energia solară.

Instalația solară fotovoltaică proiectată va conține toate instalațiile necesare producerii de energie electrică și livrării în reţeaua electrică de medie tensiune 20kV, începând de la sursele de energie electrică, conectate prin cablurile necesare până la invertoare si având rețeaua electrică de joasă tensiune de curent alternativ până la posturile de transformare dimensionate corespunzator cu capacitatea de productie.

Instalația de legare la pământ va fi realizată pentru protecţia tuturor instalaţiilor şi construcţiilor din incinta centralei fotovoltaice. Panourile fotovoltaice vor fi instalate şi fixate pe structuri metalice cu orientarea suprafeţei de captare a energiei solare către Sud (unghi de azimut 0° şi înclinare 30°).

Structura metalică pentru fixarea panourilor va fi proiectată şi fabricată de firme specializate şi se vor respecta toate normele tehnice în vigoare pentru astfel de centrale electrice. Ea va fi conectată la sistemul de legare la pământ al parcului.

Pentru transformarea curentului continuu produs de panourile fotovoltaice în current alternativ se vor utiliza invertoare de putere unidirecţionale. Acestea se vor instala la exterior, pe partea nordică a unei structuri pe care se vor instala panourile; invertoarele vor fi fixate pe o structură metalică. Instalaţiile de legare la pământ individuale se vor încadra în reţeaua generală de legare la pământ a incintei, prin asigurarea unor legături corespunzătoare cu celelalte instalaţii de legare la pământ;

Parcul fotovoltaic va conţine un număr de 7692 panouri fotovoltaice pentru asigurarea unei puteri instalate de 4,999 MWp.

Centrala electrică fotovoltaică va avea următoarele componente principale:

1. panourile fotovoltaice (7692 buc. panouri generatoare monocristaline);
2. invertoare 19 unități (330kW)
3. liniile electrice în cablu de curent continuu care transportă energia electrică produsă de panouri pana la invertoare;
4. liniile electrice în cablu de curent alternativ de joasa tensiune (0,8kV) care transportă energia electrică de la invertoare la posturile de transformare;
5. posturi de transformare şi punctul de conexiune la 20kV (două posturi de tranformare 20/0,8 kV, fiecare fiind de 3 x 2,50MVA) amplasate pe terenurile CEF Romanaşi;
6. un stâlp nou de MT (20kV) dimensionat şi echipat în vederea conectării prin derivaţie la LEA 20kV cea mai apropiata de CEF, cablurile si conductoarele electrice necesare;
7. structura metalică de fixare a panourilor;
8. împrejmuirea parcului fotovoltaic;
9. instalaţia de legare la pamânt şi cea pentru protecție împotriva loviturilor de trăznet;
10. sistemul de monitorizare şi comandă a instalaţiei de producere, colectare, conversie şi de transformare a energiei electrice din surse regenerabile;
11. sistemul de supraveghere (inclusiv CCTV) şi control acces în parcul fotovoltaic;
12. instalaţia electrică de iluminat perimetral.

**Schema de interconectare**

CEF va avea doua zone de producţie, energia produsă fiind convertită in c.a. de invertoarele distribuite uniform pe suprafaţa parcului fotovoltaic; energia va ajunge prin cabluri de 1kV c.a. la posturile de transformare 3 buc., fiecare fiind 1 x 2500kVA 0,8/20 kV (transformatoare reidicătoare de tensiune). Pe partea de 20kV posturile de transformare vor fi conectate la linia electrică aeriană de 20kV care trece prin imediata apropiere a terenului beneficiarului, cu cabluri si conductoare montate pe un stâlp de beton nou dimensionat şi echipat corespunzator pentru conectarea prin derivatie (în “T”), dacă Avizul Tehnic de Racordare un va preciza altă soluţie.

Cele 7692 de panouri fotovoltaice vor fi monocristaline. Dimensiunile modulelor fotovoltaice considerate în această fază de proiectare pentru stabilirea aspectului centralei sunt 2279mm x 1134mm x 35mm. Aceste dimensiuni sunt orientative şi pot varia nesemnificativ de la un producător la altul.

Structuri metalice de fixare va fi tratată anticoroziv, iar rândurile ei vor fi pe direcţia E-V, aşa încât panourile sa aibă către Sud o înclinaţie optimă sub un unghi de 30° faţă de orizontală.

Structura de montare asigură o înălţime corespunzătoare a marginii inferioare a panourilor fotovoltaice faţă de suprafaţa solului pentru a permite o funcţionare optimă în perioadele cu căderi de zapadă mai mari decât mediile inregistrate şi pentru ca vegetaţia să nu umbrească frecvent partea inferioară a acestor panouri.

Pentru a asigura energia electrică în curent continuu la parametrii necesari pentru invertoare, panourile vor fi conectate între ele pe mai multe rânduri.

Mai multe rânduri de panouri vor fi conectate la câte un invertor. În cazul în care invertoarele nu sunt prevăzute cu suficiente intrări se pot monta între rândurile de panouri şi invertor cutii cu tablouri electrice intermediare pentru conexiuni, care au rol de concentratoare; cabluri electrice de cc bine dimensionate vor asigura legătura între aceste cutii şi invertoare.

Fiecare zonă are propriile instalaţii de conversie din c.c.în c.a. (invertoare). Invertoarele vor fi de 330kVA.

**Posturile colectoare de transformare din parcul fotovoltaic**

Posturile de transformare amplasate în incinta parcului fotovoltaic vor avea 3 compartimente principale:

-Compartiment MT 20kV

-Compartiment transformator

-Compartiment de joasă tensiune 0,8kV

Echipamentele principale din aceste compartimente vor fi urmatoarele:

-1 transformator uscat de 3150 kVA 0,8/20 kV;

-3 celule de 20kV (1 celula de linie – pentru cablul electric subteran de evacuare a energiei, 1 celulă pentru măsura energiei electrice care circulă prin echipament şi 1 celulă pentru transformator);

-1 tablou electric de joasă tensiune în care se conecteaza cablurile electrice de la invertoare şi cablurile electrice de JT necesare consumului intern din parcul fotovoltaic.

**Structura panouri fotovoltaice**

Panourile fotovoltaice vor fi comandate la producător şi vor fi amplasate pe o structură metalică de rezistentă.

Sistemul de fundare si structura de rezistenta a panourilor fotovoltaice constituie obiectul si responsabilitatea exclusiva a firmei de la care vor fi achiziţionate acestea. La proiectarea si execuţia acestora se va ţine seama de incărcările seismice şi climatice precum şi de normele, normativele şi reglementările în vigoare.

Structura de rezistenţă va fi proiectată de firme specializate şi vor respecta toate normele tehnice în vigoare.

Varianta de fixare la sol a structurilor pentru panouri va fi aleasă în urma unei analize cost-beneficiu - siguranţa în exploatare, care va avea în vedere:

* caracteristicile geologice ale terenului de fundare;
* contaminarea cu resturi vegetale, gunoi, şi fragmente de construcţii;
* caracteristicile panourilor şi modalităţile de fixare a acestora la sol.

Varianta indicată pentru condiţiile prezentate mai sus este fixarea la sol a panourilor prin fundarea structurii direct în pământ, fără cimentare, structura fiind efectiv susţinută prin elemente introduse în pământ.

Înainte de alegerea efectiva a adâncimii de inşurubare se vor efectua teste de smulgere si compresiune prin sondaj pe intreaga suprafaţă a viitorului parc fotovoltaic în conformitate cu normele si normativele în vigoare cu această ocazie verificându-se şi tehnologia de execuţie. Peste aceste elemente vor fi pozitionate apoi profile metalice peste care se amplasează panourile fotovoltaice. Toate părţile metalice ale sistemului vor fi zincate şi conectate la sistemul de legare la pământ.

Structura metalică se va realiza demontabilă în eventualitatea reamenajării/înlocuirii panourilor fotovoltaice. Toata structura metalică se va dimensiona la solicitările induse de panouri - greutate, vânt, zapadă şi seism.

**Împrejmuirea parcului:**

Împrejmuirea metalică a parcului folovoltaic se va realiza din panouri de plasă zincată montate pe stâlpi realizaţi din ţeavă zincată, stâlpii fiind inglobaţi în fundaţii din beton armat monolit. Pe întregul perimetru se vor prevedea contravântuiri pentru a asigura o susţinere a gardului. De asemenea se vor prevedea contravântuiri suplimentare la colţuri sau la schimbări de direcţii ale gardului. Porţile de acces vor avea deschiderea de 6,0m între axele stâlpilor şi se vor procura gata confecţionate.

La partea superioară a panourilor din plasă zincată vor fi 2 rânduri de sârmă ghimpată. La execuţia fundaţiilor pentru containerele administrative, pentru posturile de transformare şi pentru împrejmuire se va ţine seama de cota de nivel 0 a terenului amenajat.

**b2)** **cumularea cu alte proiecte existente şi/sau aprobate**: - lucrările necesare realizării proiectului nu se suprapun cu alte proiecte existente sau planificate în zonă;

**b3)** **utilizarea resurselor naturale, în special a solului, a terenurilor, a apei şi a biodiversităţii:**

* realizarea proiectului implică utilizarea de agregate minerale, nisip, pietriş şi lemn pentru fundaţia de beton aferentă stâlpului de conectare de 20 kV.

**b4)** **cantitatea şi tipurile de deşeuri generate/gestionate:**

* vor rezulta deşeuri specifice lucrărilor de construcţii care vor fi gestionate conform OUG 92/2021 privind regimul deşeurilor, aprobată prin Legea nr.17/2023, acestea vor fi colectate selectiv și se vor valorifica/elimina numai prin operatori economici autorizați;

**b5) poluarea şi alte efecte negative:**

- nu există posibilitatea apariţiei unor emisii semnificative în niciunul din factorii de mediu

dacă vor fi respectate următoarele măsuri:

* *pentru factorul de mediu apă:*
* organizarea de șantier și stocarea deșeurilor din construcții în vrac nu se va realiza în apropierea șanțurilor de garda și gurilor de colectare a apelor pluviale;
* dotarea cu material absorbant și intervenția imediată în cazul în care se observă scurgeri, menținerea autovehiculelor într-o bună stare tehnică, staționarea acestora pe platforme betonate;
* utilajele și vehiculele nu se vor spăla pe amplasament;
* ca măsură de protecție se interzice, pe cât posibil reparațiile utilajelor pe amplasament;
* se recomandă lăsarea cât mai puțin timp expuse a excavațiilor deschise;
* în perioada de implementare a proiectului se vor adopta măsuri pentru evitarea eroziunii hidraulice a suprafețelor excavate sau a depozitelor temporare de pământ, precum si a materialelor solubile sau antrenabile cu apă;
* *pentru factorul de mediu aer:*
* stropirea cu apă a căilor circulabile din șantier, a materialelor cu conținut pulverulent depozitate vrac.
* se va evita aruncarea resturilor de moloz și a elementelor de construcție de la înălțime, pentru a nu se împrăștia pe paviment și a genera astfel cantități suplimentare de praf;
* se recomandă stocarea materialelor în grămezi cât mai compacte (raport suprafața/volum cât mai mic);
* deșeurile vor fi evacuate cat mai repede de pe amplasament;
* lucrările cu potențial ridicat de generare a prafului (compactare, manipulări de materiale pulverulente) se vor evita a se realiza în zilele cu vânt puternic. Se vor programa lucrările în funcție de prognoza meteo;
* *pentru zgomot şi vibraţii:*
* pentru a evita producerea poluării fonice, toate utilajele care produc zgomot și/sau vibrații vor fi menținute în stare bună de funcționare;
* echipamentele fixe producătoare de zgomot trebuie menținute acoperite cu carcase antifonice;
* echipamentele cu funcționare intermitentă trebuie oprite pe durata în care nu sunt utilizate;
* *pentru sol şi subsol :*
* deșeurile rezultate din activitatea de construcție trebuie colectate în containere si pubele, amplasate in locuri special destinate acestui scop, pe platforme betonate, si evacuate cat mai repede;
* nu se permite stocarea în vrac, în grămezi deschise, decât a deșeurilor nepericuloase, și stabile, precum: betoane, moloz, deșeuri metalice;
* toate deșeurile periculoase vor fi stocate in spatii betonate, acoperite, in containere adecvate;
* grămezile de deșeuri de construcții cu conținut de produse pulverulente vor fi stropite periodic pentru evitarea angrenării de pulberi;
* în cazul producerii de scurgeri de ulei/combustibil/alte produse chimice se va acționa imediat cu mijloace absorbante. Daca este cazul se va curata zona afectata iar pământul contaminat va fi excavat si preluat pentru depozitare, tratare sau eliminare de către firme autorizate;
* apele uzate rezultate din cadrul organizării de șantier se vor evacua controlat si se va evita deversarea lor la sol;
* solul fertil va fi stocat separat si reutilizat pe amplasament;

**b6)** **riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice:**

- riscul de producere a accidentelor care ar putea afecta mediul este redus dacă se respectă normele de lucru.

Principalele măsuri care trebuie avute în vedere la execuția lucrărilor:

* personalul muncitor sa aibă cunoștințele profesionale și cele de protecția muncii specifice lucrărilor ce se executa, precum și cunoștințe privind acordarea primului ajutor în caz de accident;
* se vor face instructaje și verificări ale cunoștințelor referitoare la NTS (Norme Tehnice de Securitate a muncii) cu toți oamenii care iau parte la procesul de realizare a investiției instruirea este obligatorie atât pentru personalul de pe șantier, cat și pentru cel care vine ocazional pe șantier în interes personal sau de serviciu;
* pentru evitarea accidentelor personalul va purta echipamente de protecție corespunzătoare în timpul lucrului sau circulației pe șantier;

**b7) riscurile pentru sănătatea umană - de exemplu, din cauza contaminării apei sau a poluării atmosferice:**

- Amplasamentul va fi delimitat pe perioada lucrărilor. Ca urmare, se consideră ca populația, fauna, flora, peisajul și interrelațiile dintre acești factori nu vor fi afectate prin lucrările de construire.

Se vor lua toate măsurile necesare să fie respectate toate prevederile legilor în vigoare pe timpul execuției lucrărilor de realizare a investiţiei.

**Lucrări necesare organizării de șantier:**

Pentru organizarea de șantier se vor amplasa containere pentru deșeurile rezultate din această activitate și se va realiza un contract pentru toată durata organizării de șantier cu o firmă specializată de salubritate.

În timpul execuţiei, lucrările  vor fi supravegheate de o persoană calificată şi se vor întocmi procese verbale de lucrări ce devin ascunse, la următoarele faze:

•   se va consemna corectitudinea montării structurii metalice de susţinere a panourilor, se va consemna respectarea integrală a proiectelor de specialitate.

•  se va verifica corectitudinea montării panourilor fotovoltaice.

Proiectantul  va  participa  la  recepția  lucrărilor  pe  faze  determinante  şi  va  semna procesele verbale de recepție a infrastructurii şi structurii.

Lucrările se vor executa numai cu măsuri de  protecție  a muncii cerute de normele în vigoare  şi  specifice  locului  de  muncă  şi  operațiilor  care  se  execută.  Pentru  a  se  asigura îndeplinirea acestor condiții executanții vor elabora programe cu măsuri de protecţia muncii potrivit  proiectului  tehnologic  de  montaj,  a  utilajelor  utilizate,  a  caracteristicilor amplasamentului,  a  sezonului  şi  regimului  de  lucru.

Formațiile  de  lucru  vor  fi  instruite corespunzător şi va fi numit un responsabil calificat care să urmărească instruirea, dotarea cu mijloace adecvate de protecție şi respectarea măsurilor conform programului întocmit.

În  documentația  tehnică, proiectantul v-a respecta normele referitoare la protecţia şi igiena muncii precum şi normele pentru prevenirea şi st ingerea incendiilor.

**c) Amplasarea proiectelor:**

c1) utilizarea actuală şi aprobată a terenurilor: terenul aferent lucrărilor propuse se află, în extravilanul loc. Păuşa, F.N, jud. Sălaj și este proprietatea privată, conform certificatului de urbanism nr. 8 din 27.04.2023 emis de Primăria comunei Românaşi. Amplasamentul lucrărilor propuse este situat în com. Românaşi, sat Păuşa, F.N, jud. Sălaj.

c2) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:

Nu este cazul.

c3) capacitatea de absorbţie a mediului natural, acordându-se o atenţie specială următoarelor zone:

* zone umede, zone riverane, guri ale râurilor: nu este cazul;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje,situri importante din punct de vedere istoric, cultural, arheologic: nu este cazul;

**d)** **Tipurile şi caracteristicile impactului potenţial:**

d1) importanţa şi extinderea spaţială a impactului - de exemplu, zona geografică şi

dimensiunea populaţiei care poate fi afectată: - punctual pe perioada de execuţie;

d2) natura impactului: - va fi pozitivă ;

d3) natura transfrontalieră a impactului: - nu este cazul;

d4) intensitatea şi complexitatea impactului: - impact redus pe perioada de execuţie şi

funcţionare;

d5) probabilitatea impactului - redusă, pe perioada de execuţie şi funcţionare;

d6) debutul, durata, frecvenţa şi reversibilitatea preconizate ale impactului: - perioada de

expunere va fi redusă, întrucât poluanţii se vor manifesta doar pe amplasamentul unde

au loc lucrări de execuţie. În perioada de execuţie a proiectului impactul asupra

factorilor de mediu va fi temporar. Pe măsura realizării lucrărilor şi închiderii fronturilor

de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente şi/sau aprobate: în zonă

amplasamentului propus nu se desfăşoară alte proiecte;

d8) posibilitatea de reducere efectivă a impactului: respectarea legislației în vigoare și

condițiile din respectiva Decizie a etapei de încadrare.

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

Proiectul propus **nu intră** sub incidenţa art. 28  din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare, deoarece amplasamentul proiectului nu este situat ȋn arii protejate de interes naţional, comunitar sau internațional, conform coordonatelor Stereo 70 prezentate în documentaţie;

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă**

- proiectul propus **nu intră** sub incidenţa prevederilor art. 48 şi 54, din Legea apelor nr. 107/1996, cu modificările şi completările ulterioare

**Caracteristicile proiectului şi/sau condiţiile de realizare a proiectului**:

* Respectarea prevederilor art. 20 alin. (1) din Legea nr. 292/2018: "*În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări*."
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. 119/2014, cu modificările ulterioare, privind nivelul de zgomot.
* Interzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Se vor lua toate măsurile necesare pentru a preveni producerea de pulberi (praf) în toate fazele proiectului.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă și controlată a deșeurilor pe categorii, valorificarea celor reciclabile și eliminarea celor nerecuperabile prin firme specializate și autorizate, conform OUG nr. 92/2021 privind regimul deșeurilor, aprobată prin Legea nr.17/2013.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Conform art. 43, alin. 3-4 din anexa. nr. 5 la procedură, din Legea nr. 292/2018 *privind evaluarea impactului anumitor proiecte publice şi private asupra mediului*: (3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.
* **Conform prevederilor Ord. nr. 1798/2007 cu modificările ulterioare, titularul are obligaţia ca la finalizarea investiţiei** **şi la punerea în funcţiune a obiectivului să solicite şi să obţină autorizaţia de mediu.**

    Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef serviciu Avize, Acorduri, Autorizații, Şef Serviciu CFM,

ing. Gizella BALINT Radu HIDEG

Întocmit,

cons. Ovidiu Spin